ई–स्पोर्ट्स च्याम्पियनसिप भदौमा
नेपाल ई–स्पोर्टस च्याम्पियनसिपको दोस्रो संस्करण भदौ २० र २१ गते भृकुटीमण्डपमा हुने भएको छ । डोटा–२, सीएगो (काउन्टर स्ट्राइक ग्लोबल अफेन्सिभ) र फिफालाई च्याम्पियनसिपमा समावेश गरिएको छ ।
काठमाडौँ — नेपाल ई–स्पोर्टस च्याम्पियनसिपको दोस्रो संस्करण भदौ २० र २१ गते भृकुटीमण्डपमा हुने भएको छ । डोटा–२, सीएगो (काउन्टर स्ट्राइक ग्लोबल अफेन्सिभ) र फिफालाई च्याम्पियनसिपमा समावेश गरिएको छ ।‘अन्तर्राष्ट्रिय ई–स्पोर्टस् महासंघ (आईईएसएफ) को मान्यताप्राप्त र एसियाली ई–स्पोर्ट्स महासंघको पूर्ण सदस्यता पाएको नेपाल ई–स्पोर्ट्स संघ (नेसा) का अध्यक्ष सुरज डंगोलले भने, ‘नेपालमा ई–स्पोर्ट्स प्रवर्द्धन र विकाससँगै यसका खेलाडीलाई एकताको सूत्रमा अनुशासित तबरले बाँध्न गत वर्षदेखि नेपाल च्याम्पियनसिप गर्न थालिएको हो । नेपाल ओलम्पिक कमिटीको साथ रहेको यस च्याम्पियनसिपलाई यसपालि अझ भव्य बनाउने छौं ।’डोटा र सीएगोमा गत वर्ष १६–१६ टिमले प्रतिस्पर्धा गरेका थिए । हरेक टिममा ५ सदस्य हुन्छन् । यसपालि फिफासहित तीनैमा गरी आठ सय बढी सहभागी हुने अपेक्षा गरिएको छ । डोटा विजेताले नेपालको प्रतिनिधित्व गर्दै चाइनिज ताइपेईमा भएको विश्व च्याम्पियनसिप खेल्ने अवसर पाएका थिए । यसपालिको विजेता पनि दक्षिण कोरियामा डिसेम्बर ११–१५ मा हुने ११ औं विश्व च्याम्पियनसिपलाई छनोट हुने डंगोलले बताए ।नेसाले इभेन्ट व्यवस्थापनको जिम्मेवारी माइस इन्टरनेसनललाई दिएको छ । च्याम्पियनसिपको अवसरमा ई–स्पोर्ट्स एक्स्पो पनि गरिने माइसका महाप्रबन्धक दीपक थापाले बताए । उनले भने, ‘नेपालमा ई–स्पोर्ट्सको व्यवसाय र यस खेलमा रहेको हाम्रो सम्भावना जनमानसमा पुर्‍याउन एक्स्पो गर्न लागिएको हो । एक्सपोमा १० हजार बढी सहभागी हुने अपेक्षा गरिएको छ ।’ गत वर्ष ४ लाख ५० हजार रुपैयाँ पुरस्कार दिइएको थियो । यसपालि कम्तीमा त्यति नै पुरस्कार दिइने बताइएको छ ।